Anno Domini millesimo trecentesimo statuta sunt haec apud Cistercium in Capitulo generali. 1.  In primis, quoniam mirabilem Deum in sanctis suis gloriosius praedicantes, vel potissime ipsos magnificare debemus abundantius qui de fonte coelestis sapientiae fecundius irrigat, de plenitudine accepta caeteris uberius influxerunt ; idcirco statuit et ordinat Capitulum generale quod de beatis confessoribus et praecipuis doctoribus Gregorio, Ambrosio, Augustino et Ieronymo, fiat festum solemne in perpetuum, cum duabus missis per Ordinem universum solemniter celebrandum. 2.  Item, ut de divitiis salutis sapientiae et scientiae thesaurus Ordinis repleatur, statuit et ordinat Capitulum generale, quod statutum olim factum de ordine studiorum, sicut in distinctione nona, capitulo quarto exprimitur, inviolabiliter teneatur, hoc adiuncto, quod in omnibus abbatiis Ordinis in quibus sexaginta monachi vel amplius fuerint, ut ibidem lectorem de Ordine modis omnibus habere satagant, benigne hortatur Capitulum generale. In talibus autem abbatiis, ubi minus sexaginta monachi fuerint, si lectorem habere potuerint, hanc diligentiam habebit idem Capitulum commendatam ; ita etiam quod in illis abbatiis ubi lectores fuerint, abbates illi mittere monachos suos ad alia studia minime tenebuntur. Abbates vero qui lectores in abbatiis suis non habuerint, secundum statutum praedictum infra Nativitatem Domini mittere monachos ad studia non omittant, qui autem mittere neglexerint, extra stallum abbatis maneant, quousque istud statutum executioni debitae fuerit demandatum, et nihilominus veniam inde petant in sequenti Capitulo generali, ad ipsius arbitrium puniendi, et commissio de Ordinis studio facta domno Cistercii et domno Claraevallis in suo robore perseveret, et monachi qui ad studia mittendi fuerint, de consilio conventus vel maioris partis et sanioris consilii destinentur. 3.  Item, ne in receptione personarum ordinis paucitas dispendium vel confusionem pariat multitudo, statuit et ordinat Capitulum generale quod in singulis abbatiis Ordinis, secundum statutum et facultates earum, taxetur a patribus abbatibus certus numerus personarum, quem numerum abbates licite complere poterunt, nisi iustis de causis ipsos a patribus abbatibus prohiberi ab hoc contigerit, diffinitione aliqua in contrarium olim edita non obstante. Qui si forte taxatum numerum presumpserit excedere, per patres abbates statim depositos decernit Capitulum generale. In abbatiis autem monialium fiat consimilis taxatio personarum et abbatissae nullam omnino personam ad habitum Ordinis recipiant nisi de patrum abbatum vel visitatorum speciali licencia, ut ex hoc maxime vitium simoniacae pravitatis cautius evitetur ; caveant autem abbates potissime et abbatissae ne circa hoc simonia intercedat quae si intervenerit poena tanto excessui debita puniantur et etiam receptae totaliter expellantur. 4.  Item, ut modestia nostra sit omnibus manifestata, statutum de silentio nuper factum, sic duxit generale Capitulum moderandum, quod rigoribus aliis cessantibus, statutum diffinitionis de servando silentio distinctione septima, capitulo quinto editum inviolabiliter observetur. Statutum etiam antiquum de non intrando monasteria monialium, sicut in distinctione decima, capitulo undecimo, expressum est, inviolabiliter teneatur, aliis statutis et diffinitionibus abrogatis. 5.  Item, deliberatione provida statuit et ordinat Capitulum generale ut excommunicationis, suspensionis et interdicti sententia cum maturitate debita proferatur. Si quis abbas interdicit, suspendit, vel excommunicat, sententiam in scriptis proferat et causam expresse scribat propter quam huiusmodi sententia proferatur. Caveant autem abbates ne tales sententias sive specialiter sive generaliter in aliquos pro futuris videlicet : si tale quid fecerint, nec etiam pro iam commissis sub hac forma : si de illis infra tale tempus minime *satisfecerint,* proferre praesumant, nisi mora in exhibenda satisfactione vel culpa sive offensa precesserint quibus merito ad iniungendum satisfactionem huiusmodi et taliter prohibenda similia inducantur, aut alia rationabilis, quam in ipsis sententiis exprimant, causa subsit. Superiores vero abbates si aliquem sibi subiectorum tales sententias repererint protulisse, ipsas sine difficultate relaxent, et latores ad generale Capitulum citant cum digna animadversione a dicto Capitulo puniendos, ut, poena docente, discant quam gravis sit excessus tales sententias sine maturitate debita fulminare. 6.  Ceterum, quia ex praecepto Capituli generalis indicitur omnibus abbatibus Ordinis seu presidentibus capitulis quod in Ramis Palmarum omnibus annis in singulis monasteriis sententiam excommunicationis proferant in fures, proprietarios et ceteros criminosos in diffinitionibus comprehensos. Simplicitati quorumdam volens idem Capitulum consulere, formam et modum sub quibus dicta sententia proferri debeat, praecinit idem capitulum et enuntiat isto modo : Quoniam conspiratorum, incendiariorum, furum, et proprietariorum, et per universi Ordinis processum visitatorum suorum aut iudicem a generali Capitulo concessorum, in visitationibus, electionibus, ordinationibus, correptiones seu excommunicationes impedientium, vel ipsis visitatoribus aut patribus abbatibus procaciter et proterve se opponentium, et ista facientibus consentientium, per se vel per alios, litteras, preces, minas, insidias, auxilia potentium aut saecularium protestantium excessibus, plura et quam magna gravamina Ordini nostro provenerint, et generale Capitulum ad retinendum eorum excessus multiplices, et ad revocandum eos ad statum poenitentiae annis singulis in Ramis Palmarum, in cunctis capitulis Ordinis supradicti publice excommunicari a praesidente in capitulo provide diffinierit malevolos memoratos ; nos praedicti decreto Capituli devotione qua congruit obedire volentes, ob praedictam causam, auctoritate Dei Omnipotentis, Patris et Filii et Spiritus Sancti, et Beatae Mariae Virginis, et omnium sanctorum, et totius Ordinis et nostra, in his scriptis excommunicamus omnes praefatos maleficos, qui se corrigere non caverint, vel neglexerint, nisi infra diem Jovis proximam se duxerint corrigendos. 7.  Ut futuris periculis occasio precludatur, et damnis imminentibus provido consilio occurratur, omnibus abbatibus, prioribus, cellerariis et bursariis Ordinis in regno Franciae constitutis sub poena depositionis districtione qua potest praecipit Capitulum generale, ut ipsi infra instantem beati Ioannis Baptistae Nativitatem pro debitis in Ordine pro ipsis negotiis et domini regis Franciae caritativo subsidio iam contractis, et in posterum necessario contrahendis domino Cisterciensi, ut ipsius mandato apud Parisius, quantum pro una decima solvere constituerint, solvere non omittant. De aliis vero, qui sunt extra dictum regnum, domino Cisterciensi et quatuor primis abbatibus committit idem generale Capitulum, ut in praedictis negotiis possint eis auctoritate dicti Capituli certam contributionem imponere loco et tempore quibus viderint opportunum. Abbates vero, priores, cellerarii et bursarii, qui non solverint terminis assignatis, ipso facto depositos se noverint esse auctoritate Capituli generalis. 8.  Item, cum anno praeterito et alias, sub poena depositionis et excommunicationis districte praescriptum fuit omnibus abbatibus et abbatissis, ut quicumque generali Capitulo vel domno Cisterciensi sub annuo censu vel ex debito tenebantur modo quolibet obligati, infra generale Capitulum integraliter domno Cisterciensi vel mandato eius satisfaciant. Item, qui illi summas sibi impositas pro decima regis Franciae promissa non solverint in Nativitate sancti Ioannis nuper praeterita, infra instans Pascha modis omnibus satisfacere non omittant ; alioquin se ipsos noverint depositos auctoritate Capituli generalis. 